РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/394-14

23. јануар 2015. године

Б е о г р а д

**З А П И С Н И К**

**СА 16. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 25. НОВЕМБРА 2014. ГОДИНЕ**

Седница је почела у 10 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Слободан Перић, Дубравка Филиповски, Владица Димитров, Љибушка Лакатош, Аида Ћоровић, Биљана Хасановић Кораћ, Олена Папуга, Елвира Ковач и Сулејман Угљанин, чланови Одбора.

Седници нису присуствовали чланови Одбора: Злата Ђерић, Сузана Шарац, Стефана Миладиновић и Вера Пауновић.

Седници су присуствовали заменици чланова Одбора: Невенка Милошевић и Јелисавета Вељковић.

Седници су присуствовали: Анамарија Вичек, Марјана Мараш, Марија Обрадовић, Весна Марковић, Јелисавета Прибојац, Велинка Тошић и Енис Имамовић, народни посланици.

Седници су присуствовали и: Милош Јанковић, Владана Јовић и Гордана Стевановић, заменици Заштитника грађана; Лепојка Чаревић Митановски, Савет за родну равноправност Заштитника грађана; Зорана Антонијевић, Маријета Самац, Александра Живковић, Марта Косо, Новак Пешић, Мисија ОЕБС у Србији; Вања Мацановић, чланица Савета за родну равноправност Заштитника грађана; Ранђел Милошевић, Славица Радовановић, Марија Станковић, Оливера Арсенијевић, Министартсво унутрашњих послова; Горан Бачкуља, Полицијска управа Краљево; Далибор Елез, Полицијска управа Сомбор; Данијела Лујић, Полицијска управа Сремска Митровица; Зоран Пјановић, Полицијска управа Пријепоље; Горан Јањић, Полицијска управа Нови Пазар; Часлав Живић, Ибро Бакић, Полицијска управа Пожаревац; Марина Јовановић, Полицијска управа Нови Сад; Бојан Чолић, Полицијска управа Кикинда; Александар Јосимовић, Полицијска управа Чачак; Сања Живковић, Полицијска управа Шабац; Иван Николић, Полицијска управа Ниш; Зоран Савић, Зоран Димић, Полицијска управа Врање; Драган Јекић, Полицијска управа Зрењанин; Сузана Живковић, Радивоје Марковић, Полицијска управа Јагодина; представници Полицијске управе Суботица и Полицијске управе Београд; Милка Бабић, Весна Томљановић, Центар за социјални рад Чачак; Светлана Стојановић, Бојана Тодоровић, Центар за социјални рад Велико Градиште; Љиљана Марић Марковић, Центар за социјални рад Лозница; Аднан Диздаревић, Центар за социјални рад Нови Пазар; Драган Бојовић, Наташа Цвијовић, Милка Вучић, Комисија за родну равноправност Чачак; Лидија Павловић, Елизабета Тодоровић, Виолета Мишковић, Нела Данчетовић, Дејана Срећковић, Савет за родну равноправност Краљево; Мирјана Петровић, Савет за родну равноправност Јагодина; Розета Алексов, Стална конференција градова и општина; Тања Игњатовић, Аутономни женски центар; Амелија Димитрова, Независни женски центар Димитровград; Љиљана Аксентијевић, Алтернативни круг Крагујевац; Светлана Шарић, СОС за жене и децу жртве насиља; Ђурђица Ергић, Бибија; Весна Ристовић, Удружење Феномена; Лидија Ђорђевић, НВО Атина; Јасмина Бараћ Перовић, Из круга Ниш; Слађана Анђелковић Пешчаник; Драган Кнежевић, Министарство за рад, запошљавање, борачка и социјална питања.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Представљање Посебног извештаја Заштитника грађана о примени општег и посебних протокола за заштиту жена од насиља.

Чланови Одбора су једногласно ПРИХВАТИЛИ предложени Дневни ред.

**Председник Одбора** је подсетио да ће се низом манифестација у Србији обележити 25. новембар - Међународни дан борбе против насиља над женама. Одбор за људска и мањинска права и равноправност половао је желео да овај дан посвети питању примене Општег и посебних протокола о поступању у случају насиља над женама и насиља у породици. На овај начин желимо да у Народној скупштини и пред ови одбором отворимо расправу о конкретним активностима и мерама које се предузимају у Републици Србији у циљу спречавања насиља над женама и у породици и да кроз извештај Заштитника грађана видимо где постоји напредак, односно у чему се састоје проблеми у поступању по наведеним протоколима. Овој седници претходила је седница Одбора ван седишта у Врњачкој Бањи где смо у разговору са предтавницима институција са нивоа локалних самоуправа и то из Чачка, Ниша, Новог Пазара, Краљева, Крушевца, Параћина и Врњачке Бање, истакли неколико важних питања од којих у великој мери зависи ефикасност борбе против насиља над женама као што су: поступање тужилаштва у случају када жртва одустане од кривичног гоњења, потреба увођења појма жртве у кривично законодавство, посебни програми за жене из руралних средина и маргиналних група, као и жене са инвалидитетом, непријављивање насиља у породици, економско оснаживање жена као предуслов за успешну борбу против насиља, рад на терену и постојање програма који укључују и мушкарце починиоце насиља, учење о толеранцији од најранијег узраста. Истакао је да је Одбор ову седницу реализовао у сарадњи са Заштитником грађана, и уз подршку Мисије ОЕБС-а у Србији и Комитета правника за људска права.

**Гордана Стевановић**, заменица Заштитника грађана, упознала је присутне са налазима Заштитника грађана у вези поступања надлежних органа по општем и посебном протоколу о поступању у случају насиља над женама и с тим у вези представила радну верзију Посебног извештаја Заштитника грађана. У свом досадађшњем раду Заштитник грађана је процентуално примио мали број примедби у којима су жене указале на проблеме које имају са државним органима у спречавању насиља које трпе и поставила је питање колико жене уопште пријављују насиље. Представници Заштитника грађана су посетили 16 јединица локалне самоуправе и разговарали са професионалцима који примењују протоколе. Овај извештај иде у правцу да се утврди какво је стање људских права, да укаже на оно што је пре свега недостатак и проблем, али и да се представе примери добре праксе. Стога је њихово истраживање обухватило све субјекте, од оних којима се пријављује насиље, до оних који изричу санкције. Захвалила се чланицама и члановима Савета Заштитника грађана јер су учествовали у посетама локалним самоуправама.

**Лепојка Чаревић Митановска**, као чланица Савета Заштитника грађана је истакла да је учешћем у наведеним активностима Заштитника грађана могла да на најбољи начин током целе године укаже на изузетно тежак положај жена са инвалидитетом када се нађу у ситуацији насиља и дискриминације. Имала је прилику да обиђе неке од локалних самоуправа и види какава је заправо ситуација када је реч о женама са инвалидитетом када трпи насиље, почев од тога да им центри за социјални рад и већина полицијских управа нису доступни. Ипак, у поједиим срединама то није случај, а тамо где постоје проблеми, нада се да ће се овим извештајем дати препорука шта и на који начин треба променити да би и жене које су вишеструко маргинализоване добиле заштиту. Жене са инвалидитетом су 4 пута осетљивије на насиље од жена без инвалидитета управо. Позвала је присутне да данас у 14 часова на Тргу републике присутвују протесту како би се подсетила држава да подржи СОС телфоне и специјалне сервисе подршке за жене које су претрпеле насиље.

**Гордана Стевановић** је у наставку представила налазе Заштитника грађана у вези са овом темом. Она је истакла да је Заштитник грађана у току 2013. до јуна 2014. године желео да види како се протоколи примењују. Имали су два основна прилаза - први, свим надлежним министарствима су послали упитнике са питњима како су поступали и да ли воде евиденције које треба да имају у складу са протколима и други, организовали су посете локалним заједницима на терену како би се упознали са применом протокола. Од органа на републичком нивоу (министарства надлежна за унутрашње послове, рад и социјалну политику, здравље, јавно тужилаштво, Врховни кацасциони суд, прекршајни судови) тражени су подаци које они већ у складу са законом треба да имају. Циљ анализе је био да се утврди како се примењују протоколи, развијеност статистичког праћења нарочито по категоријама, могућност упоређивања различитих евиденција. Као што је вће навела, посетили су 16 јединица локалне самоурпаве, по пирнципу случајног узорка како би овухватили целу територију Републике Србије. Анализа је заснована на принципу упитника и одговора на стручним састанцима са представницма институција са локалног нивоа (центри за социјални рад, здравствене установе, тужилаштва, прекршајни судови, судови. Такође су се састанли и са представницима јединица локалних самоуправа (иако нису обухваћени протоколм јер су свакако значајни, нарочито у превнцији насиља), а разговору са њима није имала утисак да су имали свест о значају порука које они могу послати у циљу превенције и спречавања насиља над женама.

Од органа су тражени конкретни статистички подаци о броју пријава насиља над женама у породици и у партнерским односима разврастани према полу и годинама учинилаца и оштећених и подаци о пријавама насиља над женама са инвалидитетом, женама које немају држављанство Републике Србије, Ромима или припадницима других националних мањина, односно где је учинилац припадник полиције или војске. Ни један орган није могао да достави податке разврстане у све тражене категорије, а подаци различитих органа нису упоредиви.

Подаци добијени од Министарства унутрашњих послова су били значајан показатељ где смо данас у погледу насиља над женама. Према подацима у извештајном периоду (2013-јун 2014. године) извшрено је 78 убистава која су била последице насиља у породици и у партнетским односима. Од овог број 31 убиство је било резултат насиља у партнерским односима, а 47 у породичним односима. 42 жртве су биле жене, а мушкарци у 25 случајева. Према подацима добијеним од полиције у 14 општина и градова у извештајима које они достављају тужилаштву, најчешће се наводи колико пута је жртва пријављивала насиље пре догађаја убиства или се наводи да учинилац није био евидентиран у казненој и прекршајној евиденцији. Из неких извештаја се може утврдити да се је жртва обраћала полицији јер је полиција подносила већи број кривичних и прекршајних пријава, или је учинилац био кажњаван кривично или прекршајно за кривична дела и прекршаје са елементима насиља некада и више пута. Пријаве телефонских претњи се не преиспитују са дужном пажњом, нити се у тим случајевима спроводи процена безбедносних ризика, што не чини ни општинско јавно тужилаштво када их полиција извести о догађају. Највећи број пријава насиља над женама подноси се полицији телефоном или усменим путем. Министарство води евиденциуј пријава по кривичним делима. Према извештају полиције насиље у породици је у извештајом периоду пријављено 5352 случајева. Жртве су најчеће биле жене, њих 4399, а 1276 су били мушакрци. Осумњичених мушкараца да су вршили насиље је било 4861 према 349 жена. Жене су дакле скоро 3 и по пута чешће биле жртве насиља у продици него мушкарци, а мушкарци су 14 пута чешће били осумњичени за насиље него жене.

Што се тиче податка добијених од центара за социјални рад, 101 центар за социјални рад примио је укупно 5847 пријава партнерског и родно засновнаног насиља извршеног према 3658 жена. Најчешће је пријаве добио од полиције. Највећи број жена је у старосном добу од 26- 64 година. 366 жена је било из маргинализованих група, 53 са инвалидитетом. 16 жена нису држављанке Републике Србије, а 397 су Ромкиње или припаднице других националнх мањина. Такву ститистику имају само центри за социјлани рад и здравствне установе. Учиниоци су најчешће мушкарци и то њих 3734, а 15 пута ређе су то жене. У 44 случаја учиниоци су припадници полиције или војске. Готово све пријаве од укупно 6624 пријава, које су поднете општинском јавном тужилаштву, поднела је полиција - 5284, оштећени - 1051, а остали органи - 289. То је поражавајући податак, јер управо протоколи говоре да и центри за социјални рад и здравствене установе и остали могу поднети кривичну пријаву.

Према подацима здравствених установа пријављено им је 3023 случаја партнерског насиља. Највећи број случајева се евидентира у домовима здравља - 1570 . Број жена које су од здравствених установа затражиле помоћ је 1759, од чега је 318 са инвалидитетом, трудница и старијих, а 179 је Ромкиња. Извештај Министарства здравља указује на неуједначеност између установа здравствене заштите у вођењу евидениција. Органи старатељства и здравствене установе имају стандардна докмента – образац за евидентирање и документовање насиља над женама, али други органи и установе немају, што отежава прикупљање информација и заједничко планирање, а општи и посебни поротколи управо траже сарадњу и размену информација.

Када је реч о поступању Министарства унутрашњих послова у 14 општина , у 71% случајева оно се састојало у усменом упозорењу полиције учиницу насиља, у 10,6 % случајева су поднете кривичне пријаве и било је 205 прекршајих пријава.

Када је реч о поступању тужилаштва, од укупно 6624 кривичне пријаве, тужилац је одустао од кривичног гоњења у 73 случаја; институт одлагања кривичног гоњења је примењен у 493 случаја, а у току је у 517 случајева. Оптужни акти су поднети у 1631 случајева (25%). Она је истакла да су то доста поражавајћи подаци ако желимо да оснажимо жену да уђе у поступак и избори се на тај начин са насиљем које трпи. Указала је и на мишљење које су добили од јавне тужитељке која је изнела став да у око 90% случајева жене инсистирају да буду ослобођене сведочења, због чега тужилаштво не може да учини ништа, па сматра да су жене највећи кривци. Тај став деле и представници полиције, наводећи да је свеодочење главни доказ. Гђа Стевановић је, с тим у вези указала да постоје и друга доказна средства и то је нешто на чему се треба даље радити са тужиоцима, како би тужилац независно од жене могао да води даљи поступак. Такође, често установе не верују изјавама жена, сматрају да постоји лажно пријављивање нарочито у постразводним периодима, да често жене зову полицију како бис е мужеви заплашили, а не да би водили поступке.

Превенција, сервиси подршке и рехабилитација и психосоцијални третман починиоца насиља које прописује Истанбулска конвенција, спорадично се примењује, нарочито када је реч о починиоцу насиља. Заштитник грађана је предложио измене Кривичног законика у смислу да управо мере психосоцијалног третмана починоица буду обавезујућа санкција. Само неколико општина има службе бесплатне правне помоћи. У већини случајева јединце локалне самоуправе не предвиђају мере превенције, изузетак су оне које финансирају сигурне куће и прихватилишта, али то је ретко.

На основу наведног, неки од основних закључака Заштитника грађана били би: недовољано знање службеника о постојању и садржини протокола, службеници недовољно препознају и разумеју неравнотежу моћи између мушкраца и жена у случају насиља, недовољан број специјализованих обука, број поступајућих службеника који су учествовали у обукама је мали нарочито у здравственим установама, споразуми о сарадњи између органа нису закључени у свим јединицама локалне самоуправе нити су са њиховим постојањем упознати сви професиоцнаци који у свом раду треба да их примењују, често су ти споразуми документ органа старатељства, а не заједничка активност свих установа, жене се најпре обраћају полицији и здрвстеним установама, а реће центрима за социјални рад који су препознати као координациони органи, уместо конференције случаја и мултидисциплинираног планирања жртве од органа старатељства најчешће добијају савет да се обрате другим органима.

**Вања Мацановић** је упознала присутне са неким проблемима које су запазили приликом обиласка општина. Неке ошштине нису случајно изабране, већ зато што су ту догађали случајеви убиства жена. Навела је забрињавјуће податке из Чачка где су се догодила три убиства жена. Споразуми о координацији поступања институција на локалном ниову је веома важно. Они су постојали у појединим општинама и пре него што су усвојени протоколи, као што је то случај са Новин Пазаром, Новим Садом и Пожарвцем. Они су имали задатак да их ускладе са пртоколима и то најчешће урађено. У поједиим општинама нису постојали споразуми, али је постојала добра сарадња институција, нпр. у Зрењанину. Такође, било је општина где су споразуми тек потписани, а да пре тога нису постојали на локалном нивоу. Ту је било проблема у моменту када је Министарство рада и социјалне политике наложило да се потпишу и поставило се питање како они треба да изгледају. Урађена су два модела и прослеђена центрима за социјални рад, што је резултирало тиме да сада често постоје типски споразуми који нису прилагођени конкретним потребама и нису оператизовани. Од Министарства рада је добила информацију да протоколи имају за циљ да се на локалном нивоу формирају две врсте тела, једно је политичко тело које се формира на нивоу локалне самоуправе и ту треба да буду директори свих институција и представници локалне самоуправе који ће моћи да доносе политичке одлуке како би споразуми били функционални. Такво политичко тело постоји нпр. на територији Града Новог Сада. Са друге стране треба да постоји једно оперативно тело које решава решава случајеве, а то су професионалци који раде сваки да са жрвама насиља. Такво тело постоји нпр. у Зрењанину, али је било застоја у раду. Такође је навела пример Ниша и Врања који су имали више конференција случајева, док поједине локалне самоуправе нису имале ни један такав случај.

**Марјана Мараш** је упознала присутне са радом Комисије за праћење остваривања родне равноправности општине Врбас. Комисија је формирана одлуком председника општине 2002. године, а она је председница Комисије од 2005. године. Иако сје у међувремну дошло до промене четири председника општине, остварен је континуитет у погледу чланства у Комсији, што често није случај. На самом почетку мадата чланови Комисије су прошли низ семинара и обука и тако су дошли до идеје чиме треба да се баве и шта је прихватљиво за њихову средину. На тај начин су дефинисали приоритете свог рада, а то су женско здравље, борба против насиље у породици, и оснаживање жена да узму учешће у политичком одлучивању и економско оснаживање жена. Постоји блиска сарадња са Покрајиснким секретаријатом и Заводом за равноправност полова. Покрајински секретаријат им је обезбедио почетна средства зуа рад, а данас имају имају своју буџетску позицију као Комисија. У рад Комисије је важно укључити оне који доносе одлуке, почев од председника општине, као и мање заступљен пол. Поводом камапње 16 дана активизма организоваће, као и претнодних година округли стол. Прошле године су на округлом столу усвојени закључици да и пријављеног и процесуираног насиља има мање, али да постоји све веће скривено насиље. Представници полицијске станице су поршли обуку и обучени су да препознају насиље и пруже подршку жртви, што је с временом повећало поврење жртава према припадницима полиције. Према искуству које имају, жрва се седам пута враћа насилнику док не одлучи да оде, због чега је важно да се еконосмки оснажи. Имају потписан протокол о сарадњи и институције су међусобно умрежене. Уведено је дежурство радника Центра за социјални рад у трајању од 24 часа где жртва насиља може да се обрати. Постоји медијски простор и захвална је локалним медијима што су допринели у борби против насиља над женама.

**Славица Радовановић** представница Министарства унутрашњих послова, члан радне група за праћење и координацију активности полиције у случају насиља у породици, један од аутора протокола и један од учесника у пројекту који се односи на обуке полиције, истакла је напредак који постоји у полицији када је реч о борби против насиља над женама и у породици. Министарство је предузели бројне активности да се обуче полицијски службеници, од препознавања насиља и схватања фаза кроз које жртва пролази до разумевања полжаја моћи и контроле. Она је навела да се не слаже са текстом у Извештају у коме је означено да поступајући службеници нису у потпуности информисани о протоколима, а на првом месту су поменути полицијски службеници. Сматра да ово треба изменити и вредновати оно што је урађено јер је више од 2000 полицијских службеника обучено о поступању у склауд с протоколом, а у програму стручног усавршавања за полицијске службенике још од 2010. године налази се тема заштита од насиља у породици и институционална заштита. Такође је ситакла да у Министарству постоје нове евиденције које су припремљене управо по препорукама Заштитника грађана, препоруци Народне скупштине о тромесечном извештавању и препоруци из Истанбулске конвенције.

**Гордана Стевановић** је истакла да сматра да се из извештаја види колико полиција ради, али прихватила је сугестију гђе Радовановић.

**Милош Јанковић** је изложио један аспект коме Заштитник грађана поклања посебну пажњу, а то је поступање према женама које су у затврском систему. Један од најважнијих међународних документа у овој области јесте Резолуција Генералне скупштине Уједињених нација од 16. марта 2011. године која се односи на правила поступања према затвореницима и правила везана за незатворске мере према женема које су извршиоци кривчниих дела. Заштитник грађана ће у наредном периоду проверавати да ли Република Србија испуњава оно што је прописано том резолуцијом. Он је истакао да су затворенице у великој мери дискриминисане у односу на затворенике, пре свеа зато што су затвори и затворски режими развијени имајући у виду искључиво потребе мушкараца. То је последица малог броја жена у затворима. У Србији има 10 000 мушкараца у затворима, а 200-300 жена. То не значи да о тим женама не треба водити рачуна зато што их је мало. Ова ситуација има две последице. Пре свага, жена у притвору се налази у изолацији или осамљењу. Наиме, због малог броја жена и због организације извршења мера притвора, имамо ситуацију да је најчешће једна жена у притвору, а то значи да је она практично у изолацији. Дакле, оно што је за мушкарца дисциплинска или посебна мера која је временски ограничена, за жену у притовоу је то уобичајена мера. Охрабрује што је Народна скупштина усвојила закључак од 4. новембра 2014. године у коме је управо оценила да је овај начин потпуно непримерен и позвани су надлежни органи да предузму све расположиве мере како би се то стање променило. Друга последица се састоји у томе да жене које су осуђене, издржавају казну у једном затвору, а то је затвор у Пожаревцу, чак и за прекршаје. Мушкарци издржавају казну затвора у већем броју затворских јединица које су релативно близу њиховом месту становања, а то не важи за жене. Заштитник грађана је дао препоруку да се бар у два затвора омогући женама одслужење казне затвора. Он је даље указао, да државе имају обавезу да развију политику родно сензивитвног управљања затворима, а нарочито је потребно обретити пажњу на жене припаднице разлитих мањинских група. Он је навео неколико посебно осетљивих питања када је реч о женама затвореницама, а то су: телесни прегледи жена који су обавезни приликом сваког уласка и изласка из затвора; здравствена заштита затвореница; услови за одржавање хигијене; безбедност; остваривање контаката са породицом; остваривање родитељства (жена може да буде у затвору са дететом до једне године живота детета); остваривања права детета затвореница; имовно стање и с тим у вези остваривање права да одбрану; рехабилитација жена јер жене су много чешће напуштене од мужева у случају када се нађу на затворској казни, него што је то обрнуто случај. На крају је закључио да се жене, по повртаку на слободу, услед свих наведених проблема, налазе у једној тешкој ситуацији.

**Тања Игњатовић** је истакла значај решавања питања вођења евиденције, нагласивши да то не би требало да буде само констатација о дешавањима и њиховом обиму, посебно указујући на алармантан податак да се само мали проценат (10%) злостављаних жена обраћа за помоћ институцијама. Изразила је забринутост због непостајања бројки упоредивих између институција, тако да се не може раздвојити случај од инцидента и испратити све што је до сада урађено по том питању. Такође, указала је на то да поступање Заштитника грађана и вођење евиденција служе да се донесу ваљани закључци везани за одређене општине, нарочито се осврнувши на случајеве када је Заштитиник грађана морао да реагује иако представници надлежних институција тврде да нису направљени пропусти у поступању по тим питањима. Известила је да је група експерата у оквиру радне групе која је покушала да направи јединствену евиденцију за све системе (укључујући службе за подршку које су међусобно повезане) није наишла на одобравање, из разлога што не постоји законска претпоставка за увођење таквог система. Информисала је да је на позив Тима за социјалну инклузију, гостовала делегација Европског института за родну равноправност који су их информисали да нигде у Европи не постоји јединствен и заједнички систем који би објединио податке о насиљу у породици. Предложила је да Заштитиник грађана и чланови Одбора са покрајинским секретаром договоре састанак на коме би се имао увид у евиденцију која постоји у електронској форми. Информисала је да у Извештају, од 14 општина у пет постоје седам женских организација које су специјализоване за пружање подршке жртвама насиља као и организације СОС Војводина и Освит (на ромском језику).

**Весна Томљановић** се осврнула на препоруке Заштитника грађана које подразумевају развој нових услуга помоћи жртвама насиља и доступности сигурним кућама. Изразила је жаљење због Уредбе о забрани запошљавања за људе који раде на пружању услуга социјалне заштите и затражила од Заштитника грађана и Одбора покретање иницијативе о изузимању услуга социјалне заштите из Уредбе.

**Председник Одбора** је информисао да због Уредбе о забрани запошљавања не постоји законска могућност да се реши то питање, али и да Центри за социјални рад Закључком Владе треба да буду изузети из Уредбе и да им се на основу анализе и процене Министартсва рада, омогући несметано обављање функције.

**Вања Мацановић** је указала на случај убиства жене у затвору за време посете свом бившем супругу. Указала је на важност улоге Управе за извршење кривичних санкција у процени безбедности приликом таквих посета како се такав случај не би поновио.

**Милош Јанковић** нагласио је да је неопходна обазривост и сагледавање ситуације са свих аспеката када је у питању дозвољавање процене опасности затворским службеницима, наглашавајући да је био потребан велики труд да би се изборили за право затвореника на трочасовну затворску посету.

**Александар Јосимовић** је информисао да су у ПУ Чачак са пуном посвећеношћу приступили испуњењу обавеза наложених Општим и Посебним протоколима за заштиту жртава насиља у породици. С тим у вези, саопштио је да се у ПУ Чачак врши свакодневна анализа случајева насиља у породици и да се у сваком моменту може дати приказ броја поднетих кривичних и прекршајних пријава, упозорења, достављених извештаја Центру за социјални рад и Тужилаштву, превентивних акција и сл. Осврнувши се на питање познавања протокола од стране полицијских службеника, саопштио је да су у ПУ Чачак спровели три едукације на теме „Насиље у породици и институционална заштита“, „Примена посебног протокола“ и „Процена ризика за безбедност жртве насиља у породици“. Посебно је нагласио ангажованост на пројектима превенције (на локалном радију у Чачку емитује се прилог поводом Међународног дана насиља над женама). Информисао је и о сличним акцијама које се организују на подручју које покрива ПС Ивањица где се реализује пројекат „Насиље у породици у општини Ивањица“. Као следећу акцију која ће бити спроведена најавио је едукацију здравствених радника, лекара и начелника одељења Здравственог центра у Чачку.

**Председник Одбора** је похвалио сарадњу са полицијом, као и са појединцима задуженим за помоћ женама жртвама насиља. Такође, захвалио се припадницима полиције на одазиву за присуство на седници.

**Светлана Шарић** је такође похвалила рад полиције и истакла да су једино они препознали њихов рад и прихватили их као равноправне партнере у решавању проблема. Указала је да њихове кориснице не желе да пријаве насиље у Центар за социјални рад али када им спомену полицију жена одмах пријаве насиље њима.

**Јасмина Бараћ Перовић** је указала на проблем жена са инвалидитетом. Жене са инвалидитетом су четири пута више изложене насиљу.То што оне не пријављују насиље не значи да оне насиље не трпе у својој кући, породици, на улици или у институцији у којој су нажалост смештене. По статистикама Светске здравствене орг. 10% укупног светског становништва чине особе са инвалидитетом. У Србији која је једна од земаља која је директно или индиректно имала више ратова тај број је знатно већи. Оне у већини сличајева зависе од насилника па су у ситуацији да морају много дуже и чешће да трпе насиље. Она долази из Ниша и Ниш може да се похвали да је обезбедио персоналне асистенте али не у довољној мери. Навела је да подршка није константна и да је битно да се изборе да сервиси подршке буду у континуитету. Истакла је добру сарадњу са Центром за социјлани рад и са Управом за дечју примарну и социјалну заштиту.

**Миланка Јевтовић Вукојичић** је указала на основну поруку данашњег састанка, а то је преиспитивање одговорности свих понаособ, свих институција система, друштва и државе, те да ли су сви на најбољи начин предузели све мере да благовремено и адекватно заштите жртву. Истакла је да ниједна институција система сама не може да реши проблем породичног и партнерског насиља, већ само у међусобној координацији и међусекторској сарадњи, како институција система тако и цивилног друштва. Што се тиче јединствене евиденције, чињеница је да се она различито води у различитим системима, те да би успостављање јединствене евиденције кроз јединствену базу података требало да буде значајно са аспекта стратешког планирања и предузимања адекватних мера ради заштите жртава породичног насиља. Изнела је своје виђење на Извештај Заштитиника грађана који се односи на локалну самоуправу Прибој где је истакнуто да ниједан радник није прошао обуку на тему заштите жртава породичног насиља, те да оно што са сигурношћу зна је да су сви стручни радници у Центру за социјални рад Прибој прошли обуку вазану за заштиту жртава породичног насиља. Протокол о сарадњи постоји од 2003. године и у Прибоју је једна од првих шест сигурних кућа које постоје на територији Републике Србије и то од 2003. године и има адекватно умрежен систем заштите пре свега са полицијом, са образовањем, са системом здравствене заштите, као и са медијима.

**Гордана Стевановић** се надовезала истакавши да су везано за сва питања стручне обуке информације добили званичним путем или на састанцима уз постојање записника те да није било разлога сумње у њихову истинитост.

**Дубравка Филиповски** је указала да је важна промена у погледу заступљености насилних садржаја у нашем образовању, у циљу да наши уџбеници имају више тема које се тичу превенције насиља и то још од предшколских установа. То би у дугорочном смислу сигурно смањило насиље. Такође изразила је жаљење како је и председавајући рекао, што нема никог из Министарства здравља. Обавестила је присутне да је Женска парламентарна мрежа потписала Меморандум о сарадњи са Удружењем пословних жена Србије, те да је економско оснаживање жена у смањењу насиља веома важано.

**Владана Јовић** је истакла да је задужена за особе са инвалидитетом и старија лица. Посебно се осврнула на психичко насиље коме су изложене ове групе.

**Председник Одбора** је истакао да су сви допринели разматрању Посебног извештаја Заштитника грађана који још није комплетан јер треба да направе и други круг консултација и мониторинга како би се имала прецизнија слика укупног стања. Након тога ће се донети закључци и одређене препоруке које ће се проследити на пленарну седницу из којих ће проистећи обавезе државних органа. Верује да ће се и у наредним данима колико траје 16 дана активизма, допринети да се још боље сагледа проблем који постоји у друштву и да до што већег броја људи допре свест о томе колике су размере насиља како физичког тако и психичког. Указао је да су ове седнице прилика да се укаже на проблеме, али и да се чује глас оних представника државних институција и оргиназација који су посвећени овом послу и који искрено желе да раде на решавању проблема.

Седница је закључена у 12.20 часова.

**СЕКРЕТАР ОДБОРА ПРЕДСЕДНИК ОДБОРА**

**Рајка Вукомановић Мехо Омеровић**